Document ID: 32014D0190

KOMMISSIONENS GENNEMFØRELSESAFGØRELSE
af 3. april 2014
om fastsættelse af den årlige fordeling af de samlede midler pr. medlemsstat til Den Europæiske Fond for Regionaludvikling, Den Europæiske Socialfond og Samhørighedsfonden under målet om investeringer i vækst og beskæftigelse og målet om europæisk territorialt samarbejde, den årlige fordeling af midler fra den specifikke tildeling til ungdomsbeskæftigelsesinitiativet pr. medlemsstat, sammen med listen over støtteberettigede regioner, og de beløb, der skal overføres fra hver medlemsstats samhørighedsfondstildeling og strukturfondstildeling til Connecting Europe-faciliteten og til bistand til de socialt dårligst stillede for perioden 2014-2020
(meddelt under nummer C(2014) 2082)
(2014/190/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EU) nr. 1303/2013 af 17. december 2013 om fælles bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden, Den Europæiske Landbrugsfond for Udvikling af Landdistrikterne og Den Europæiske Hav- og Fiskerifond og om generelle bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden og Den Europæiske Hav- og Fiskerifond og om ophævelse af Rådets forordning (EF) nr. 1083/2006 (1), særlig artikel 91, stk. 2, og artikel 92, stk. 6 og 7, og
ud fra følgende betragtninger:
(1)
For at udstikke passende finansielle rammer for fondene er det i henhold til artikel 91, stk. 2, i forordning (EU) nr. 1303/2013 nødvendigt at fastsætte den årlige fordeling pr. medlemsstat af de samlede midler, der er tildelt under målet om investeringer i vækst og beskæftigelse og målet om europæisk territorialt samarbejde, og den årlige fordeling af midler fra den specifikke tildeling til ungdomsbeskæftigelsesinitiativet pr. medlemsstat som omhandlet i artikel 16 i Europa-Parlamentets og Rådets forordning (EU) nr. 1304/2013 (2).
(2)
I henhold til artikel 91, stk. 2, i forordning (EU) nr. 1303/2013 bør listen over de regioner, der er støtteberettigede i henhold til ungdomsbeskæftigelsesinitiativet, fastsættes ved denne afgørelse.
(3)
Det er nødvendigt at fastsætte den årlige fordeling pr. medlemsstat af de specifikke midler, der er tildelt i overensstemmelse med de forskellige regionskategorier, som fastlagt i målet om investeringer i vækst og beskæftigelse, herunder de yderligere tildelinger for årene 2014 og 2015 til Cypern i overensstemmelse med artikel 92, stk. 2, i ovennævnte forordning.
(4)
Det er nødvendigt at fastsætte den årlige fordeling pr. medlemsstat af de specifikke midler til Samhørighedsfonden nedsat med de beløb, der skal overføres til Connecting Europe-faciliteten i overensstemmelse med artikel 92, stk. 6, i ovennævnte forordning.
(5)
Det er nødvendigt at fastsætte den årlige fordeling af specifikke midler til regionerne i den yderste periferi i Frankrig, Spanien og Portugal og til regioner i Finland og Sverige, der opfylder kriterierne i artikel 2 i protokol nr. 6 til tiltrædelsesakten af 1994.
(6)
Det er nødvendigt at fastsætte den årlige fordeling af specifikke midler, der er tildelt under ungdomsbeskæftigelsesinitiativet.
(7)
Det er nødvendigt at fastsætte de beløb, der skal overføres fra hver medlemsstats samhørighedsfondstildeling til Connecting Europe-faciliteten, der er oprettet ved Europa-Parlamentets og Rådets forordning (EU) nr. 1316/2013 (3).
(8)
Det er nødvendigt at fastsætte de beløb, der skal overføres fra betalinger foretaget under målet om investeringer i vækst og beskæftigelse til bistand til de socialt dårligst stillede. Denne overførsel er baseret på tildelingen til Den Europæiske Fond for Bistand til de Socialt Dårligst Stillede (4).
(9)
Det er nødvendigt at fastsætte den årlige fordeling af specifikke midler til nyskabende foranstaltninger direkte eller indirekte forvaltet af Kommissionen inden for området bæredygtig byudvikling.
(10)
Det er nødvendigt at fastsætte den årlige fordeling pr. medlemsstat af de samlede midler til målet om europæisk territorialt samarbejde og af de specifikke midler til de tre komponenter heraf i overensstemmelse med artikel 4, stk. 1, i Europa-Parlamentets og Rådets forordning (EU) nr. 1299/2013 (5).
(11)
Af hensyn til gennemsigtigheden bør de samlede fordelinger anføres i 2011-priser.
(12)
Af hensyn til medlemsstaternes programmering bør de specifikke årlige fordelinger anføres i løbende priser for at afspejle indekseringen på 2 % pr. år i overensstemmelse med artikel 91, stk. 1, i forordning (EU) nr. 1303/2013 og for at fastsætte de midler, der reelt er til rådighed, efter at støtten til Connecting Europe-faciliteten, bistanden til de socialt dårligst stillede, den tekniske bistand på Kommissionens initiativ og tildelingen til nyskabende foranstaltninger direkte eller indirekte forvaltet af Kommissionen inden for området bæredygtig byudvikling er fratrukket -
VEDTAGET DENNE AFGØRELSE:
Artikel 1
Den årlige fordeling af de samlede midler pr. medlemsstat under målet om investeringer i vækst og beskæftigelse er fastsat i bilag I.
Artikel 2
Den årlige fordeling af de samlede midler pr. medlemsstat under målet om europæisk territorialt samarbejde er fastsat i bilag II.
Artikel 3
Den årlige fordeling af midler pr. medlemsstat fra den specifikke tildeling til ungdomsbeskæftigelsesinitiativet er fastsat i bilag III.
Artikel 4
De regioner, der er støtteberettigede under ungdomsbeskæftigelsesinitiativet, er opført i bilag IV.
Artikel 5
Den årlige fordeling pr. medlemsstat af de samlede midler, der er tildelt mindre udviklede regioner under målet om investeringer i vækst og beskæftigelse, og som er tilgængelige til programmering, er fastsat i bilag V.
Artikel 6
Den årlige fordeling pr. medlemsstat af de samlede midler, der er tildelt overgangsregioner under målet om investeringer i vækst og beskæftigelse, og som er tilgængelige til programmering, er fastsat i bilag VI.
Artikel 7
Den årlige fordeling pr. medlemsstat af de samlede midler, der er tildelt mere udviklede regioner under målet om investeringer i vækst og beskæftigelse, og som er tilgængelige til programmering, er fastsat i bilag VII.
Artikel 8
Den årlige fordeling pr. medlemsstat af de samlede midler, der er tildelt Samhørighedsfonden under målet om investeringer i vækst og beskæftigelse, og som er tilgængelige til programmering, er fastsat i bilag VIII.
Artikel 9
Den årlige fordeling pr. medlemsstat af de samlede midler, der er tildelt som supplerende støtte til regioner i den yderste periferi og til NUTS 2-regioner, der opfylder kriterierne i artikel 2 i protokol 6 til tiltrædelsesakten af 1994, under målet om investeringer i vækst og beskæftigelse, og som er tilgængelige til programmering, er fastsat i bilag IX.
Artikel 10
Den årlige fordeling af midler pr. medlemsstat fra den specifikke tildeling til ungdomsbeskæftigelsesinitiativet, der er tilgængelige til programmering, er fastsat i bilag X.
Artikel 11
Den årlige fordeling af beløb, der skal overføres fra hver medlemsstats samhørighedsfondstildeling til Connecting Europe-faciliteten, er fastsat i bilag XI.
Artikel 12
Den årlige fordeling af beløb, der skal overføres fra hver medlemsstats samlede tildeling under målet om investeringer i vækst og beskæftigelse til bistand til de socialt dårligst stillede, er fastsat i bilag XII.
Artikel 13
Den årlige fordeling af midler til nyskabende foranstaltninger direkte eller indirekte forvaltet af Kommissionen inden for området bæredygtig byudvikling er fastsat i bilag XIII.
Artikel 14
Den årlige fordeling pr. medlemsstat af de samlede midler, der er tildelt under komponenten grænseoverskridende samarbejde under målet om europæisk territorialt samarbejde, og som er tilgængelige til programmering, er fastsat i bilag XIV.
Artikel 15
Den årlige fordeling pr. medlemsstat af de samlede midler, der er tildelt under komponenten tværnationalt samarbejde under målet om europæisk territorialt samarbejde, og som er tilgængelige til programmering, er fastsat i bilag XV.
Artikel 16
Den årlige fordeling pr. medlemsstat af de samlede midler, der er tildelt under komponenten interregionalt samarbejde under målet om europæisk territorialt samarbejde, og som er tilgængelige til programmering, er fastsat i bilag XVI.
Artikel 17
Denne afgørelse er rettet til medlemsstaterne.
Udfærdiget i Bruxelles, den 3. april 2014.

Labels: 19
5
0
9
15